作者：欧阳修
词牌/韵律：凉州令・梁州令

paragraphs: 翠树芳条飐。
的的裙腰初染。
佳人携手弄芳菲，绿阴红影，共展双纹簟。
插花照影窥鸾鉴。
只恐芳容减。
不堪零落春晚，青苔雨后深红点。
一去门闲掩。
重来却寻朱槛。
离离秋实弄轻霜，娇红脉脉，似见胭脂脸。
人非事往眉空敛。
谁把佳期赚。
芳心只愿长依旧，春风更放明年艳。